b'\n_START_ARTICLE_\nNo\xc4\x8dna fotografija\n_START_PARAGRAPH_\nNo\xc4\x8dna fotografija je izraz, ki se uporablja za fotografsko tehniko, pri kateri se obi\xc4\x8dajno fotografira zunaj med mrakom in zarjo. Fotografi lahko pri tej tehniki uporabljajo umetne vire svetlobe ali pa le naravno svetlobo. \xc4\x8cas odprte zaslonke je lahko dolg tudi ve\xc4\x8d ur. Pri tej tehniki je v ve\xc4\x8dini primerov obvezna uporaba stativa.\n_START_SECTION_\nZgodovina\n_START_PARAGRAPH_\nNa za\xc4\x8detku 20. stoletja so se nekateri fotografi za\xc4\x8deli ukvarjati z no\xc4\x8dnim fotografiranjem. Med njimi sta najbolj znana Alfred Stieglitz in William Fraser. Prva fotografa, ki sta ustvarila velik opus no\xc4\x8dnih fotografij sta bila Brassai in Bill Brandt. Leta 1932 je Brassai izdal knjigo z naslovom Paris de Nuit, v kateri so zbrane \xc4\x8drno-bele fotogarfije Pariza v no\xc4\x8dnem \xc4\x8dasu. Med drugo svetovno vojno je britanski fotograf Brandt izkoristil zatemnitveni zakon, da je fotografiral ulice Londona, obsijane z mese\xc4\x8dino._NEWLINE_Do za\xc4\x8detka devetdesetih let 20. stoletja se je kot eden najbolj uspe\xc5\xa1nih no\xc4\x8dnih fotografov uveljavil fotograf britanskega rodu, Michael Kenna, ki je ustvarjal \xc4\x8drno-bele fotografije narave, mestnih obrisov in koncentracijskih tabori\xc5\xa1\xc4\x8d._NEWLINE_Na za\xc4\x8detku 21. stoletja se je z razmahom digitalnih fotoaparatov pojavilo vse ve\xc4\x8d novih umetnikov, tehnika pa danes omogo\xc4\x8da fotografiranje v no\xc4\x8dnih pogojih tudi amaterjem.\n_START_SECTION_\nDolgi osvetlitveni \xc4\x8dasi in uporaba ve\xc4\x8d bliskavic\n_START_PARAGRAPH_\nPri tej tehniki je zaslonka odprta dlje \xc4\x8dasa, med ekspozicijo pa fotograf s prenosnimi bliskavicami osvetli razli\xc4\x8dne dele kadra._NEWLINE_Pri tem se pogosto uporablja barvne folije na bliskavicah, ki z razli\xc4\x8dnimi barvami osvetljujejo razli\xc4\x8dne dele fotografije. Tehnika omogo\xc4\x8da tudi izdelavo senc na fotografijah. Pri izdelavi fotografije je zaradi dolgega \xc4\x8dasa omogo\xc4\x8dena ve\xc4\x8dkratna osvetlitev istega objekta z razli\xc4\x8dnimi barvnimi bliski, kar pripomore k bolj zanimivim efektom. Tehnika je izjemno zahtevna in zahteva veliko potrpljenja.'